
Héjmodellspektrum az alaptól a szuperdeformált állapotig

Dolgozatomban magszerkezeti modellszámítást mutattam be. Egy olyan héjmodellt alkalmaztam, ami az energia sajátérték-problémájára és az E2 átmenetek valószínűségére analitikus megoldást ad, a kölcsönhatásokat jellemző dinamikai szimmetriának köszönhetően.
A 28Si atommagot tanulmányoztuk, a gerjesztési energiának és a kvadrupólus deformációnak tág tartományában, az alapállapottól, a szuperdeformált állapot környékéig. A szuperdeformált sávra a közelmúlt kutatásai jól megalapozott jelöltet szolgáltattak. Sikerült olyan egyszerű Hamilton-operátort találnunk, ami a 28Si mag számos rotációs sávját aránylag jól reprodukálja, és a szuperdeformált sávra is jó egyezést ad, és megjósolja a sávokon belüli átmenetek valószínűségét is.
Klasztermodell-számításokat végeztünk azokra a konfigurációkra nézve, amelyeket definiáló reakciókban részletes kísérleti adatok ismeretesek: 24Mg+4He, 16O+12C. Ezen konfigurációk modelltere a héjmodellterünkből egyszerű SU(3) kiválasztási szabály alkalmazásával nyerhető.
A leírás egyszerűsége és a kísérleti adatokkal való egyezése alapján úgy gondoljuk, hogy módszerünk jó eséllyel alkalmazható más atommagok és reakciók tárgyalására is.



